Pulzar

Pulzary sú rotujúce neutrónové hviezdy, ktoré môžeme pozorovať ako zdroje elektromagnetického žiarenia. Intenzita žiarenia sa mení s pravidelnou periódou, čo sa zdôvodňuje rotáciou hviezdy. Neutrónová hviezda sa totiž točí tak rýchlo, že odstredivá sila tvaruje žiarenie, ktoré hviezda emituje, do kužeľov pri rovníku, ktoré pravidelne, ako maják, zasahujú určitú časť vesmíru. Z toho dôvodu nemôžeme vidieť všetky existujúce pulzary, aj keby boli pomerne blízko, ale len tie, ktorých kužele nás pri otáčaní zasahujú.

Pulzary po prvýkrát odhalili na rádiových vlnových dĺžkach Jocelyn Bell a Antony Hewish v roku 1967, no odvtedy už boli nájdené aj v röntgenovom a gama žiarení. Za túto prácu dostal Hewish v roku 1974 Nobelovu cenu.

Astronómovia dnes poznajú tri triedy pulzarov, ktoré sa odlišujú zdrojom energie, ktorý dodáva energiu ich žiareniu:
 Pulzary poháňané rotáciou, pri ktorých dodáva energiu žiareniu strata rotačnej energie hviezdy.
 Röntgenové pulzary, pri ktorých je zdrojom energie gravitačná potenciálna energia nahromadenej hmoty.
 Magnetary, pri ktorých je zdrojom energie rozpad extrémne silného magnetického poľa.

Hoci všetky tri triedy tvoria neutrónové hviezdy, ich pozorovateľné správanie a základná fyzika sú odlišné. Aj medzi nimi však existujú spojenia. Napríklad röntgenové pulzary sú pravdepodobne staré pulzary poháňané rotáciou, ktoré už stratili väčšinu svojej energie a stali sa znova viditeľné po tom, čo ich sprievodné hviezdy expandovali a začali presúvať hmotu na neutrónovú hviezdu. Proces nahromadenia hmoty môže následne preniesť dostatok uhlovej hybnosti na neutrónovú hviezdu a „recyklovať“ ju na rotáciou poháňaný milisekundový pulzar.

Významné pulzary 
 Prvý rádiový pulzar, CP 1919 (dnes známy ako PSR B1919+21), s pulzovou periódou 1,337 sekundy a pulzom 0,04 sekundy, bol objavený v roku 1967. Obrázok nazvaný „100 postupných pulzov z pulzaru CP 1919“ sa objavil na prednej strane albumu Unknown Pleasures skupiny Joy Division.
 Prvý dvojitý pulzar, PSR B1913+16, potvrdzuje všeobecnú teóriu relativity a dokazuje existenciu gravitačných vĺn.
 Prvý milisekundový pulzar, PSR B1937+21.
 Prvý Röntgenový pulzar, Cen X-3.
 Prvý milisekundový Röntgenový pulzar, SAX J1808,4-3658.
 Prvý pulzar s planétami, PSR B1257+12.
 Prvý dvojitý pulzarový binárny systém, PSR J0737-3039.
 Magnetar SGR 1806-20 vyprodukoval najväčší výbuch energie v Mliečnej ceste, aký bol kedy experimentálne zaznamenaný, 27. decembra 2004.

Pozri aj 

 Zoznam pulzarov
 Zoznam röntgenových pulzarov

Astronomické objekty